শেয়ারবাজার রিপোর্ট: পুঁজিবাজারের প্রায় সব কোম্পানিতে আইসিবি অ্যাসেট ম্যানেজমেন্ট কোম্পানি লিমিটেডের বিনিয়োগ রয়েছে। কোম্পানিটি মোট ১৫টি মিউচ্যুয়াল ফান্ডের সম্পদ ব্যবস্থাপক হিসেবে কাজ করছে। প্রকাশিত সম্পদ ব্যবস্থাপকটির ৩০ জুন, ২০১৬ সমাপ্ত অর্থবছরের আর্থিক প্রতিবেদন পর্যালোচনা করলে দেখা যায়, আইসিবি অ্যাসেট ম্যানেজমেন্ট কোম্পানি মোট ২০টি সেক্টরে ২৩০ কোটি ১৭ লাখ ৪৪ হাজার ২২ টাকা বিনিয়োগ করেছে। যেগুলোর বর্তমান মূল্য ১৭৮ কোটি ৯৭ লাখ ৪৯ হাজার ৭০২ টাকা।জানা যায়, মোট ২০টি সেক্টরে আইসিবি অ্যাসেট ম্যানেজমেন্ট কোম্পানি লিমিটেড বিনিয়োগ করেছে। এগুলো হলো: ব্যাংক,ইনভেষ্টমেন্ট, প্রকৌশল, খাদ্য ও আনুষঙ্গিক, বিদ্যুৎ ও জ্বালানি, টেক্সটাইল, ওষুধ ও রসায়ন, সেবা ও আবাসন, সিমেন্ট, আইটি, চামড়া, সিরামিকস, ইন্স্যুরেন্স, টেলিকমিউনিকেশন, ভ্রমণ ও আবাসন, ফিন্যান্স অ্যান্ড লিজিং, করপোরেট বন্ড, বিবিধ, প্রেফারেন্স শেয়ার এবং নন-লিষ্টেড সিকিউরিটিজ। উল্লেখিত সেক্টরগুলোর মধ্যে সবচেয়ে বেশি বিনিয়োগ হয়েছে বিদ্যুৎ ও জ্বালানি খাতে। এই খাতে প্রতিষ্ঠানটির বিনিয়োগের পরিমাণ ৩২ কোটি ৯৭ লাখ ২৩ হাজার ৩৯৬ টাকা। তারপরে রয়েছে ব্যাংক ও ফার্মাসিউটিক্যালস খাত। ব্যাংক খাতে প্রতিষ্ঠানটির বিনিয়োগের পরিমাণ ৩০ কোটি ১০ লাখ ৫ হাজার ৫৮১ টাকা এবং ফার্মাসিউটিক্যালসে বিনিয়োগের পরিমাণ ২৩ কোটি ৮৭ লাখ ৮৭ হাজার ৮৯২ টাকা।